hotchpotch/miracl-hf-unified huggingface dataset:
Paulina Gaitán
Paulina Gaitán (s. 19. helmikuuta 1992) on meksikolainen näyttelijä. Hän aloitti näyttelemisen kotimaassaan 9-vuotiaana, ja elokuvadebyyttinsä hän teki vuonna 2004.
Anders Auvinen
Anders Auvinen (31. tammikuuta 1843 Kitee – 7. lokakuuta 1915 Savonlinna) oli suomalainen Savonlinnassa vaikuttanut kauppias, laivanvarustaja, sahanomistaja ja kauppaneuvos.
Auvisen vanhemmat olivat maanviljelijä Heikki Auvinen ja Katri Havukainen. Koska kotitila oli liian pieni tarjoamaan elantoa, Anders lähti 16-vuotiaana syyskuussa 1859 liikeapulaiseksi Savonlinnaan kauppias Ivan Abramoffin palvelukseen. Auvinen palveli liikeapulaisena 14 vuotta ensin Abramoffin ja vuodesta 1863 Stepan Schataloffin liikkeessä. Hän kävi myös lyhyen kauppakoulukurssin 1870 Turussa.
Auvinen sai 1873 porvarinoikeudet Savonlinnan maistraatilta ja 10. huhtikuuta 1873 hän avasi oman liikkeensä Juhlevskyn talossa. Vuonna 1876 Auvinen rakensi oman talon Olavinkadun varrelle ja siirsi liikkeensä sinne. Auvinen harjoitti sekä tukku- että vähittäiskauppaa ja hänen liikkeellään oli neljä sivumyymälää maaseudulla. Vuonna 1887 hän osti Punkaharjun Putikossa sijainneen vanhan vesisahan. Hän perusti Putikkoon uudenaikaisen höyrysahan ja perusti Putikkoon aikaa myöten myös laivatelakan, höyrymyllyn, tervapolttimon, meijerin, rinkelileipomon sekä vähittäiskaupan. Auvinen toimi myös Savonlinnan Höyrylaiva Oy:n toimitusjohtajana ja hän oli osakkaana useissa paikallisissa yrityksissä. Auvinen oli Savonlinnan kaupunginvaltuuston jäsenenä neljään otteeseen vuosien 1875–1901 välillä. Hän sai kauppaneuvoksen arvon 1907.
Vuonna 1894 Auvinen ryhtyi laivanvarustajaksi. Hänen aluksensa kuljettivat rahtia erityisesti Savonlinnan ja Pietarin välillä. Vuonna 1910 Auvinen muodosti omistuksistaan "And. Auvinen Osakeyhtiö" -nimisen yhtiön. Anders Auvisen kuoltua yhtiön johdossa toimivat hänen poikansa kauppaneuvos Johan Aleksander Auvinen, johtaja Viktor Edvard Auvinen (1876–1936) ja agronomi Yrjö Heikki Auvinen (1884–1935).
Anders Auvinen oli naimisissa vuodesta 1873 kauppias Stepan Schataloffin tyttären Olga Schataloffin kanssa. Heillä oli kymmenen lasta.
Kodifikaatio
Kodifikaatio (Lat. codex: puunrunko; puutauluista koottu kirja) on koonnos, jossa voimassa olevat lain säännökset on lainsäädäntötoimin järjestetty yhtenäiseksi kirjaksi. Eli koontaminen on hajallaan ja eri lähteissä olevan normiston yhdenmukaistamista yhdeksi kokoelmaksi, koodeksiksi eli koonnokseksi. Kodifioinnin avulla voidaan yhdentää oikeudenkäyttöä ja hallintokäytäntöä.
Eri maissa eri aikoina säädettyjä lain kodifikaatioita ovat olleet esimerkiksi:
Johan Aleksander Auvinen
Johan Aleksander Auvinen (11. heinäkuuta 1875 Savonlinna – 24. syyskuuta 1950) oli suomalainen Savonlinnassa asunut kauppaneuvos ja "And. Auvinen Oy":n toimitusjohtaja.
Auvinen kävi neljä luokkaa reaalilyseota, suoritti Kuopion kauppakoulun 1893–1896 sekä työskenteli sitten Lyypekissä Piehl & Fehlingin konttorissa opiskellen samalla Lyypekin kauppakoulussa. Palattuaan Suomeen hän oli aluksi työssä Häkli, Lallukka ja Kumppanin liikkeessä Viipurissa 1897 ja teki sitten opintomatkan Venäjälle.
Auvinen oli toiminimi And. Auvisen prokuristina 1898–1910 ja vuonna 1910 muodostetun And. Auvinen Oy:n toimitusjohtajana 1910–1950. Hän oli myös Savonlinnan höyrylaiva Oy:n toimitusjohtajana 1900–1907 ja Saimaan höyrylaiva Oy:n toimitusjohtajana 1909–1916. Auvinen oli Keskuskauppakamarin jäsen 1920–1925, PYP:n hallintoneuvoston jäsen 1927–1943 ja Suomen sahanomistajain yhdistyksen hallituksen jäsen 1924–1941. Hän sai kauppaneuvoksen arvon 1926.
Auvinen kuului Savonlinnan kaupunginvaltuustoon 1907–1911, 1913–1918, 1923–1925 sekä 1929–1930.
Auvisen vanhemmat olivat kauppaneuvos Anders Auvinen ja Olga Schataloff. Hän oli naimisissa vuodesta 1901 runoilijanakin tunnetun kansakoulunopettaja Helmi Katarina Roosin kanssa. Johan Aleksander Auvinen on haudattu Talvisalon hautausmaalle Savonlinnaan.
Hentokiurunkannus
Hentokiurunkannus ("Corydalis intermedia", syn. "C. fabacea") on Euroopassa tavattava, emäkkikasvien heimoon kuuluva monivuotinen lehtokasvi. Suomessa laji on alueellisesti uhanalainen, ja se on rauhoitettu entisten Oulun ja Lapin läänien alueella. Hentokiurunkannus on myrkyllinen.
Monivuotinen hentokiurunkannus kasvaa 10–15 senttimetriä korkeaksi. Kasvin juuri on mukulallinen. Nimensä mukaisesti kasvi on hento. Lehdet ovat kerrannaisia. Kukinto on lyhyt terttu, ja siinä on korkeintaan 8 kukkaa. Kukkien tukilehdet ovat lähes kukan kokoisia ja väriltään vihreitä. Muodoltaan ne ovat ehyitä, vastapuikeita ja tylpähköjä. Teriö on noin 15 mm pitkä, kannus on pitkä ja kapea. Kukat ovat väriltään himmeän purppuranpuaisia ja muuttuvat kukinnan aikana sinisimmiksi. Hentokiurunkannus kukkii Suomessa toukokuussa. Hedelmänä on litteä, puikean suikea kota, joka on kolme kertaa peränsä pituinen. Kasvin siemeniä levittävät muurahaiset.
Hentokiurunkannus on piilotalvehtiva geofyytti, jonka kasvu alkaa keväällä juurien pieniin täyteismukuloihin edellisenä kasvukautena kerätyn energiavaraston avulla. Kasvi kuihtuu pian kukinnan ja siemenien kehittymisen jälkeen ja kesän yli säilyy ainoastaan juurimukula.
Muista kiurunkannuksista hentokiurunkannus muistuttaa melko paljon pystykiurunkannusta ("C. solida"). Pystykiurunkannus on kuitenkin tanakampi, sillä on kukkia 10–20 kappaletta ja sen kukkien tukilehdet ovat liuskakärkisiä. Se ei myöskään ole niin vaatelias kasvupaikan suhteen kuin hentokiurunkannus.
Hentokiurunkannus voi risteytyä pystykiurunkannuksen ja nuokkukiurunkannuksen kanssa.
Hentokiurunkannusta tavataan lähinnä Keski-, Itä- ja Pohjois-Euroopassa. Sen levinneisyysalue ulottuu Alpeilta ja Saksasta itään Ukrainaan ja Länsi-Venäjälle. Pohjoisessa lajia tavataan Fennoskandiassa Pohjois-Norjaan saakka, etelässä levinneisyysalue ulottuu Etelä-Italiaan. Suomessa lajia tavataan runsaimmin Ahvenanmaalla ja Saaristomeren alueella sekä Lounais-Suomen, Uudenmaan ja Etelä-Hämeen lehdoissa. Muualla maassa laji on harvinainen. Pohjoisin tunnettu kasvupaikka on Etelä-Lapissa.
Hentokiurunkannus on vaatelias lehtoniittyjen ja lehtojen kasvi, joka suosii erityisesti pähkinäpensaslehtoja. Lajin kasvupaikkoja uhkaa paikoitellen kuusettuminen ja sen myötä liiallinen varjostuminen.
Alfred Jacobsson
Johan Alfred Jacobsson (27. lokakuuta 1841 Turku – 15. helmikuuta 1931) oli suomalainen puutavara-alan liikemies, lahjoittaja ja kauppaneuvos.
Jacobssonin vanhemmat olivat kauppalaivuri Johan Jacobsson ja Charlotta Albertina Myhrberg. Hän kävi yläalkeiskoulun ja kauppakoulun sekä teki vielä vuonna 1870 opintomatkan Englantiin, Ranskaan ja Saksaan. Jacobsson perusti 1870 oman puutavaraliikkeen Turkuun. Hän toimi vuodesta 1881 "Akaan Höyrysaha Oy":n toimitusjohtajana ja vuodesta 1888 "Vartsalan Höyrysaha Oy":n toimitusjohtajana. Jacobsson oli Kemi Oy:n johtokunnan jäsen, Merivakuutus Oy Tritonin johtokunnan puheenjohtaja, Turun Osakepankin hallintoneuvoston jäsen sekä Åbo Akademin hallituksen jäsen.
Jacobsson osallistui säätyvaltiopäiville porvarissäädyn jäsenenä 1899. Hän oli Turun kaupunginvaltuuston jäsen 1879–1903 ja rahatoimikamarin jäsen 1885–1890. Jacobsson toimi lisäksi Ruotsin varakonsulina Turussa 1890–1918. Hän lahjoitti biologisen museon Turun kaupungille 1902–1906 sekä teki lukuisia lahjoituksia Åbo Akademille. Jacobssonin kodin irtaimistosta on muodostettu Ett Hem -niminen kotimuseo empiretyyliseen puupientaloon Turun Piispankadulla.
Alfred Jacobsson oli naimisissa vuodesta 1877 Helene Kumlinin kanssa.
ESET
ESET LCC on vuonna 1992 perustettu virusten ja haittaohjelmien torjuntaan keskittynyt slovakialainen yritys. Yhtiön nimi tulee slovakian kielen vastineesta egyptiläisestä Isis -äitijumalattaresta. Yhtiön pääkonttori sijaitsee Bratislavassa, Slovakiassa.
ESET valittiin menestyneimmäksi slovakialaiseksi yritykseksi vuosina 2008, 2009 ja 2010.
ESETin ensimmäinen tuote oli MOD virustentorjuntaohjelma MS-DOS käyttöjärjestelmälle. Nykyisin tuoteperheeseen kuuluu kuluttajille ja yrityksille suunnattuja maksullisia turvallisuusohjelmistoja. Eset pyrkii erottumaan kilpailijoistaan integroidulla uhantorjuntajärjestelmällä, joka sisältää ESETin tavaramerkillä suojatulla nimellä kutsuttavan ThreatSense™-ennakoivan suojaustekniikan.
ESET hyödyntää symboolista konekieltä ohjelmiensa koodeissa joka pienentää laitevaatimuksia ja tarvittavan tilan tarvetta.
ESET on ensimmänen virustorjuntaohjelma joka on saanut 78 VB100-palkintoa Virus Bulletin-testeistä, eikä siltä ole jäänyt yhtään virusta huomaamatta vuoden 1998 jälkeen. ESET on myös menestynyt säännöllisesti ICSA Labsin ja West Coast Labsin virustorjuntaohjelmien testeissä.
Punasirppisammal
Punasirppisammal ("Warnstorfia sarmentosa") on palmikkosammalten lahkoon kuuluva sammal. Se on epäsäännöllisesti haarova ja väriltään punertava tai veden alla kasvaessaan musta. Sen lehdet ovat lusikkamaiset ja nipukalliset. Se kasvaa keski- ja runsasravinteisten soiden väli- ja rimpipinnoilla. Se kasvaa koko Suomessa Etelä-Karjalaa lukuun ottamatta.
Alpinestars
Alpinestars on italialainen yritys, joka valmistaa vaatteita ja varusteita moottoripyöräilyyn, autoiluun ja vapaa-aikaan. Sen perusti Italialainen Sante Mazzarolo vuonna 1963.
Lista Alpinestarsin merkittävistä sponsoroiduista henkilöistä:Alpinestarsia pohjoismaissa jälleenmyy Duell Finland sekä Allright.
Bruce Halford
Bruce Henley Halford (18. toukokuuta 1931 Hampton-in-Arden – 2. joulukuuta 2001 Churston, Devon) oli brittiläinen F1-kuljettaja.
Halford aloitti kilpa-ajamisen ostamalla itselleen Maseratin vanhan Formula 1 -auton Stirling Mossin mekaanikolta Tony Robinsonilta ja jota hän kuljetti kilparadoille vanhalla bussilla. Halford vietti enemmän aikaa kiertolaisena bussissa kuin kilpa-ajajana Maseratissaan, koska hän sai elantonsa palkintorahoista sekä varaosientoimittajiensa sponsorirahoista.
Hän osallistui yhdeksään F1-osakilpailuun kausina 1956–1957 ja 1959–1960. Halford ajoi Maseratin, Lotusin ja Cooperin autoilla ja oli parhaimmillaan kahdeksas Ranskan GP:ssä 1960. Hän osallistui myös lukemattomiin MM-sarjaan kuulumattomaan kilpailuihin Formula 2 -autolla.
Halfordin kilpa-ajot eivät sujuneet ongelmitta. Caenin GP:n 1957 kolmannen sijan ansiosta hän pääsi ajamaan Saksan GP:hen ja sijoittui 11., mutta lähtöä varjosti hänen kiistelynsä starttirahasta kisajärjestäjien kanssa. Kaudella 1958 hän ajoi sarjan ulkopuolisissa kilpailuissa Maseratinsa kilpailukyvyn heikennyttyä. Kaudella 1959 Halford vaihtoi ajokikseen Lotus-auton, mutta ajoi vain Monacon osakilpailussa, koska hän keskeytti jo toisella kierroksella joukkokolariin. Viimeisellä kaudellaan hän karsiutui ulos Monacon osakilpailusta ja Ranskan GP:ssä sijoittui parhaimmalle sijoitukselleen.
Halford ajoi formuloiden ohella 1950-1960-luvuilla Le Mansin 24 tunnin ajoja heikolla menestyksellä ja vuoden 1961 kilpailussa hän kolaroi autonsa varikonjälkeiseen Dunlop Curveen, minkä jälkeen hänen ajourakkansa vähenivät merkittävästi.
Kilpa-ajan ammattinsa lisäksi Halford työskenteli vanhempiensa Warberry Hotellissa Torquayssä, piti vaimonsa kanssa Lord's Cafe -kahvilaa Dartmoorissa. Hän omisti myös troolareita ja huvipursia sekä toimi British Racing Drivers' Clubin jäsenenä. Halfordin viimeisiä elinvuosia varjostivat hänen poikansa Peterin kuolema vuonna 1996 liikenneonnettomuudessa, ja vaimo Patsy kuoli hieman myöhemmin poikansa onnettomuuden jälkeen.
Markku Kauppinen
Markku Johannes Kauppinen (s. 19. helmikuuta 1949 Kinnula) on suomalainen keskustapuolueen poliitikko. Kauppinen toimi kansanedustajana 1979–1983. Hän oli Kevan toimitusjohtaja vuosina 2005–2009.
Ennen valintaansa eduskuntaan Kauppinen työskenteli peruskoulun luokanopettajana Joensuussa vuosina 1973–1975, Sorsan I hallituksen II sosiaali- ja terveysministerin Reino Karpolan poliittisena sihteerinä helmikuusta kesäkuuhun 1975, Miettusen III hallituksen II sosiaali- ja terveysministerin Orvokki Kankaan poliittisena sihteerinä lokakuusta 1976 toukokuuhun 1977 ja Sorsan II hallituksen II sosiaali- ja terveysministerin Olavi Martikaisen poliittisena sihteerinä toukokuusta 1977 maaliskuuhun 1979.
Kauppinen valittiin eduskuntaan vuoden 1979 vaaleissa ja hän toimi kansanedustajana yhden kauden maaliskuusta 1979 maaliskuuhun 1983. Hän edusti Pohjois-Karjalan läänin vaalipiiriä. Eduskunnan valiokunnista hän vaikutti lakivaliokunnassa, sivistysvaliokunnassa, sosiaalivaliokunnassa ja suuressa valiokunnassa.
Pudottuaan eduskunnasta Kauppinen palasi luokanopettajaksi vuosiksi 1983–1988, kunnes siirtyi Kivijärven kunnanjohtajaksi vuosiksi 1988–1990. Vuodesta 1990 vuoteen 1997 Kauppinen työskenteli Savitaipaleen kunnanjohtajana (virkavapaalla toukokuusta 1991 helmikuuhun 1992, jolloin hän toimi Ahon hallituksen sisäasiainministerin Mauri Pekkarisen erityisavustajana) ja vuodesta 1998 vuoteen 2005 Kuhmon kaupunginjohtajana.
Kauppinen on toiminut poliittisella urallaan myös muun muassa Joensuun kaupunginvaltuuston (1973–1988) ja kaupunginhallituksen (1985–1988) jäsenenä, jälkimmäisen varapuheenjohtajana sekä presidentin valitsijamiehenä vuosien 1978 ja 1982 vaaleissa.
Huhtikuussa 2005 Kauppinen siirtyi eläkelaitos Kuntien eläkevakuutuksen (Keva) toimitusjohtajaksi eläkkeelle siirtyneen Simo Lämsän tilalle. Tätä ennen Kauppinen toimi 12 vuotta (1993–2005) Kevan hallituksen varapuheenjohtajana.
Kauppinen erosi toimitusjohtajan paikalta 6. heinäkuuta 2009 Kevan ja Nova Groupin Rovaniemen moottorikelkkatehdasta koskeneen vyyhdin vuoksi. Kohussa Keva oli käyttänyt 20 miljoonaa eläkerahoja Nova Groupin rakentaman kiinteistön ostamiseen. Kauppinen oli peukaloinut eräitä Kevan kuitteja jälkikäteen ja pyyhkinyt Novan toimitusjohtaja Arto Merisalon nimen erään tapaamisen osallistujalistasta. Nova oli mukana Kehittyvien maakuntien Suomi -yhdistyksessä, joka tuki avokätisesti eräitä poliitikkoja vuoden 2007 vaaleissa.
Keva teki kuittien muuttamisesta tutkintapyynnön Keskusrikospoliisille. Keva antoi sisäisessä selvityksessään Kauppiselle puhtaat paperit. Kauppinen syytti mediaa ajojahdista ja nosti muun muassa esille erään Helsingin Sanomien toimittajan isän, joka oli hakenut Kevan johtoon silloin kun hänen edeltäjänsä valittiin. Kauppista epäiltiin kelkkatehdasjutussa lahjuksen antamisesta ja virkavelvollisuuden rikkomisesta, mutta hän ei saanut syytteitä.
Kauppinen on ollut naimisissa vuodesta 1969 Liisa Utriaisen kanssa, ja heillä on yksi lapsi. Kauppinen asuu Joensuussa.
Middagsnibba (täsmennyssivu)
Middagsnibba tarkoittaa seuraavia:
Walt Hansgen
Walter 'Walt' Hansgen (28. lokakuuta 1919 Westfield, New Jersey – 7. huhtikuuta 1966 Orléans, Ranska) oli yhdysvaltalainen F1-kuljettaja. Hän osallistui kahteen F1-osakilpailuun kausina 1961 ja 1964. Hän ajoi viidenneksi Yhdysvaltain GP:ssä 1964 saavuttaen kaksi MM-pistettä. Hän kilpaili myös Indianapolis 500 -kilpailussa vuosina 1964 ja 1965 ollen kilpailuissa 13. ja 14. Hän osallistui useasti Le Mansin 24 tunnin ajoihin ja menehtyi auto-onnettomuudessa testeissä Ranskassa vuonna 1966.
Hansgen oli myös taitava katuautokuljettaja 1950-1960-luvuilla voittaen neljä SCCA Road Racing -mestaruutta sekä monia kilpailuja, mm. Virginia International Raceway'llä, Bridgehamptonilla ja Watkins Glenillä. Hän kuului Yhdysvaltojen katuautokuljettajien kerhoon () sekä tuki Mark Donohueta tämän aloittaessa katuautoilun parissa.
Mauri Palomäki
Mauri Palomäki (30. marraskuuta 1931 – 21. syyskuuta 2009) oli suomalainen maantieteilijä, joka tunnetaanei aikamuodon muutosta muotoon "tunnettiin", sillä tunnetaan kuoleman jälkeenkin sekä Suomessa että kansainvälisesti parhaiten keskus- ja vaikutusaluetutkijana. Palomäki toimi pitkään talousmaantieteen professorina Vaasan kauppakorkeakoulussa, sittemmin Vaasan yliopistossa. Hänen rehtorikautensa oppilaitoksessa kesti 1970–1987. Tuona aikana kauppakorkeakoulu laajeni kattavaksi yliopistoksi sekä muunsi nimensä Vaasan korkeakouluksi vuonna 1980 ja sittemmin Vaasan yliopistoksi vuonna 1991. Vaasan yliopisto on nimennyt Palomäen kauppatieteiden kunniatohtoriksi vuonna 1988.
Lampisirppisammal
Lampisirppisammal ("Warnstorfia trichophylla") on iso (jopa 40 cm) vesisammal. Se on runsashaarainen ja haarat taipuvat samaan suuntan kuin verson latva. Sen lehdet ovat pitkiä ja kapeita ja hieman käyriä. Vankka keskisuoni täyttää haaralehtien kärjet kokonaan. Lampisirppisammal kasvaa koko Suomessa kirkasvetisissä lammissa ja järvissä upoksissa tai kelluvana.
Piritta Lumous
Piritta Lumous (oik. Piritta Vartola) on tamperelainen rock-laulaja, sanoittaja, ohjaaja ja kirjailija. Hän on laulanut muun muassa yhtyeissä Mellow, Not Guilty, Lumous ja Manzana ja julkaissut viisi levyä (Universal, Playground, DAR, Tuupa-Records). Lisäksi hän on tehnyt kymmenen Euroopan kiertuetta, ulkomaisia festivaaleja sekä kiertueita Kiinassa Manzana- yhtyeensä kanssa (2016, 2017). Hän sanoittaa myös muille artisteille, mm. Villieläin-yhtyeelle, Agnes Pihlavalle sekä on laulanut taustoja muun muassa Diablon, Uniklubin, Palefacen, Ezkimon ja Lord Estin levyillä. Manzanan viides levy ilmestyy 7.12. 2018.
Lumous laulaa Manzanan lisäksi MuteSwans- yhtyeessä yhdessä Capri Selon (Amberian Dawn), Päivi Lepistön (Movetron) ja Noora Louhimon(Battle Beast) kanssa. Lumous laulaa myös Kalevala-teemaisessa heavy rock- yhtye Louhis Heartissa. Louhis Heartin ensimmäinen single "Mystery in the frozen land" julkaistiin toukokuussa 2018 Etelä-amerikassa ja Japanissa.
Lumous julkaisi Manzana- yhtyeen Euroopankiertueille sijoittuvan esikoisromaaninsa "Roadkill - Levottomuuden anatomia" huhtikuussa 2012 (Nordbooks . Kirja on vahvasti elämäkerrallinen romaani taiteilijuudesta, äitiydestä ja kiertue-elämästä. Kirjan ensimmäinen painos myytiin loppuun kolmessa viikossa.
Lumous ohjaa myös lasten ja nuorten teatteria, sekä esiintyy useissa rooleissa musiikkiteatterissa.
Lumous on valmistunut Turun Taideakatemiasta Teatteri-ilmaisun ohjaajaksi 2004 ja kirjoitti kirjallisuuden dekadentteja naiskuvia käsittelevää Pro gradu -työnsä Tampereen yliopistolle 2017. Lumous on feministi ja eläinoikeuksien puolustaja ja on puhunut julkisuudessa mm. naiseudesta rock-maailmassa sekä autistisesta lapsestaan.
Piritta Lumous on naimisissa ja hänellä on kolme teini-ikäistä lasta.
Hetesirppisammal
Hetesirppisammal ("Warnstorfia exannulata") on suurikokoinen (n. 20 cm) sammal. Se on runsashaarainen ja väriltään vihertävän kellertävä. Sen koukkumaiset lehdet eivät ole yhtä pitkät ja kapeat kuin lampisirppisammalella. Hetesirppisammal kasvaa koko Suomessa lähteissä, lähteisillä soilla sekä järvissä ja lammissa.
Espoon viimeinen neitsyt
Espoon viimeinen neitsyt on Selma Vilhusen käsikirjoittama ja Hanna Maylettin ohjaama suomalainen draamaelokuva vuodelta 2003. Sen pääosissa esiintyvät Saila Laakkonen ja Hennariikka Laaksola.
16-vuotias Minna on kyllästynyt kiltin tytön elämään. Kaikki kaverit elävät Minnan mielestä vauhdikasta ja mielenkiintoista elämää, johon kuuluvat niin seurustelut kuin sekoilutkin. Päästäkseen kokemaan kaiken tämän saman Minna raahaa parhaan ystävänsä Emman kesäiselle liftireissulle todistaakseen, että hänkin osaa olla villi, vapaa ja rohkea. Minnan ja Emman reissusta tulee seikkailu, tosin vähän eri tavalla kuin Minna etukäteen kuvitteli.
Lopulta he päätyvät festareille, joilla Minnan villeys, vapaus ja rohkeus todella punnitaan. Samalla Minnan ja Emman kaveruus joutuu koetukselle ja Minna tajuaa mitä on tosi ystävyys.
Vuosien takaa
Vuosien takaa on Reijo Viidan kokoelma-albumi, jonka on koonnut tamperelainen Salix Ay. Levyyn on koottu Viidan suosikkikappaleita vuosien varrelta Fonovox- ja JP-musiikki-levy-yhtiön tuotannosta viideltä LP-levyltä.
EBBC Den Bosch Basket
SPM Shoeters Den Bosch on alankomaalainen koripalloseura, joka sijaitsee 's-Hertogenboschissa.
Seura perustettiin vuonna 1952 ja se pelasi ensimmäisen pelinsä korkeimmalla tasolla kaudella 1972–1973. Joukkueen kulta-aikaa olivat vuodet 1979-1988, jolloin se voitti kaikki Hollannin mestaruudet. Vuonna 1979 joukkue pääsi myös Euroopan Cup voittajien Cupin finaaliin, jossa se hävisi kuitenkin Gabetti Cantùlle.
Vuonna 2000 seuran nimi oli EiffelTowers Nijmegen, koska joukkue sijaitsi sponsorointisyistä Nijmegenissä. Kaudella 2003–2004 seura teki debyyttinsä ULEB Cupissa. Vuonna 2005 joukkuetta sponsoroinut Eiffel päättikin jatkaa toimintaa Den Boschissa, jolloin Nijmegeniin jäi EiffelTowers Nijmegenin. Vuonna 2007 seura sopi Eiffelin kanssa seitsemän vuoden sponsorointisopimuksesta, jonka voimassaolo päättyisi vuonna 2014.
Bobby Vinton
Bobby Vinton (syntyään Stanley Robert Vinton, Jr.; s. 16. huhtikuuta 1935) on yhdysvaltalainen, puolalaissukuinen poplaulaja, jonka vuonna 1962 julkaistu "Roses Are Red" -single pääsi heti ensimmäiselle sijalle Yhdysvalloissa. Sitä myytiin yli miljoona kappaletta, ja se menestyi myös Englannissa ja Saksassa päästen Top-20-listalle.
Dănuț Grecu
Dănuț ”Dan” Grecu (s. 26. syyskuuta 1950 Bukarest) on entinen romanialainen telinevoimistelija ja olympiamitalisti. Hän oli parhaimmillaan rengasvoimistelijana.
Grecu sijoittui Münchenin 1972 olympialaisissa telinevoimistelun joukkuekilpailussa seitsemänneksi ja henkilökohtaisessa moniottelussa parhaana romanialaisena 32:nneksi pistein 108,850. Montrealin 1976 olympialaisissa hän saavutti renkailla pronssia pistein 19,500. Hänen edelleen sijoittuivat neuvostoliittolaiset Nikolai Andrianov ja Aleksandr Ditjatin. Joukkuekilpailussa hän sijoittui kuudenneksi kerättyään kymmenenneksi parhaat henkilökohtaiset pisteet, mutta moniottelun finaalin hän jätti kesken ja sijoittui 36:nneksi. Hypyssä hän sijoittui neljänneksi 19,200 pisteellä. Moskovan 1980 olympialaisissa Grecu sijoittui joukkuekilpailussa neljänneksi, moniottelussa yhdeksänneksi (115,225 p) ja renkailla kuudenneksi epäonnistuttuaan pahasti finaalisuorituksessaan (10,850 p).
Varnan MM-kilpailuissa 1974 Grecu jakoi renkaitten maailmanmestaruuden Nikolai Andrianovin kanssa. Strasbourgin MM-kilpailuissa 1978 hän saavutti renkailla pronssia ja Fort Worthin MM-kilpailuissa 1979 hopeaa.
Grecu saavutti renkailla EM-hopeaa Grenoblessa 1973 sekä Euroopan-mestaruuden Bernissä 1975.
Blue on Blue
Blue on Blue on Bobby Vintonin kuudes studioalbumi, joka julkaistiin 1963.
Tämä albumi sisältää kaksi singlenä ilmestynyttä kappletta "Blue on Blue", ja "Blue Velvet".
Albumilla on seuraavat cover-versiot: "St. Louis Blues", "Blueberry Hill", "Am I Blue", "Blue, Blue Day", "Mr. Blue" ja "My Blue Heaven".
Albumit - Billboard (North America)
Singlet - Billboard (North America)
Kyttä ja puolikas
Kyttä ja puolikas ("Cop and a Half", myös nimillä "Cop & ½" ja "Cop & 1/2") on koko perheen toiminnallinen komediaelokuva, joka valmistui vuonna 1993. Ohjauksesta vastaa Henry Winkler ja pääosia esittävät Burt Reynolds sekä nuori Norman D. Golden II.
Devon Butler on kahdeksanvuotias poika, joka asuu Miamissa, Floridassa. Hän rakastaa poliisielokuvia, -sarjoja ja -leikkejä ja hän tuntee kaikki alan termit ja menettelyt. Hänen suurin unelmansa onkin päästä ihkaoikeaksi poliisiksi. Eräänä päivänä hengaillessaan hylätyssä varastossa hän joutuu tahtomattaan murhan silminnäkijäksi. Poliisi haluaa hänen tunnistavan tekijät mutta Devon suostuu vain sillä ehdolla, että hänestä tehdään poliisi. Hän pääseekin veteraanikyttä (ja lapsenvihaaja) Nick McKennan pariksi ja kaksikko joutuu kaikenlaisiin vaarallisiin ja hulvattomiin kommelluksiin etsiessään murhaajaa.
"Video-oppaassa" vuodelta 1994 Bello Romano kutsui elokuvaa kamalaksi, tahattoman camp-henkiseksi kalkkunaksi ja antoi sille yhden tähden viidestä, mikä vastaa sanallista arviota ”huono”.
Lauri Härö
Lauri Jaakoppi Härö (8. kesäkuuta 1899 Mäntyharju – 30. maaliskuuta 1980) oli suomalainen pikajuoksija. Hän edusti vuoteen 1922 Viipurin Reipasta ja sittemmin Kotkan Intoa.
Härö karsiutui Pariisin olympialaisissa 1924 alkuerissä 100 ja 200 metrin juoksussa. Hän edusti Suomea myös maaottelutasolla. 100 metrin ennätyksensä 10,8 hän juoksi Helsingissä 23. syyskuuta 1923 ja 200 metrin ennätyksensä 22,2 Lahdessa 7. lokakuuta 1923. Vuonna 1920 hän juoksi ensimmäisenä suomalaisena 60 metriä alle 7 sekunnissa.
Härö saavutti Kalevan kisoissa 100 metrillä kultaa 1920, 1921, 1922 ja 1923 sekä hopeaa 1925. 200 metrillä hän sai kultaa 1923, hopeaa 1921 ja 1922 sekä pronssia 1920 ja 1925.
Härö tunnettiin lempinimellä ”Pippuri-Lasse”. Juostessaan hän puristi nyrkeissään niin sanottuja sisukapuloita.
Härö toimi urheilu-uransa jälkeen Metsähallituksen ylimetsänhoitajana.
Cash Warren
Cash Warren (s. 10. tammikuuta 1979 Los Angeles, Kalifornia, Yhdysvallat) on yhdysvaltalainen elokuvatuottaja. Hän on Jessica Alban puoliso, he avioituivat vuonna 2008. Heillä on kaksi tytärtä ja Jessica ilmoitti heinäkuussa 2017 odottavansa parin kolmatta lasta. Tuleva lapsi on poika.
Mary Lou Retton
Mary Lou Retton (s. 24. tammikuuta 1968 Fairmont, Länsi-Virginia) on entinen yhdysvaltalainen telinevoimistelija ja olympiavoittaja. Hän lopetti uransa 16-vuotiaana olympiamenestyksensä jälkeen.
Retton nousi Yhdysvaltain kärkivoimistelijoiden joukkoon vuonna 1983 voittamalla Amerikan cupin. Los Angelesin 1984 olympialaisissa hän saavutti viisi mitalia ja nousi ensimmäisenä yhdysvaltalaisena naisvoimistelijana olympiavoittajaksi. Hän saavutti ensin joukkuekilpailussa hopeaa ja pääsi henkilökohtaisen moniottelun finaaliin parhailla lähtöpisteillä. Ottelufinaalissa hän sai nojapuusuorituksestaan 9,85 ja puomilta 9,80 pistettä, jolloin Romanian Ecaterina Szabó nousi kokonaispisteissä hänen ohitseen. Kolmannelta telineeltään permannolta Retton sai täydet 10,00 pistettä. Kun romanialaisen Maria Simionescun johtama tuomaristo antoi hänelle täydet pisteet myös hypystä, nousi hän voittoon 0,05 pisteen erolla suorituksensa jo aiemmin päättäneeseen Szaboon. Rettonin yhteispisteet olivat 79,175. Telinefinaaleissa Szabo oli parempi ja 145-senttisen Rettonin tulokseksi kirjattiin hopeaa hypyssä (19,850), pronssia permannolla (19,775) ja nojapuilla (19,800) sekä neljäs sija puomilla (19,550).
Retton oli ensimmäinen henkilökohtaisessa moniottelussa olympiakultaa voittanut yhdysvaltalainen voimistelija.
Mary Lou Rettonia valmensi vuonna 1981 Yhdysvaltoihin muuttanut romanialainen Bela Karolyi. Retton lopetti voimistelu-uransa vuonna 1984.
Urheilu-uransa jälkeen Retton avioitui Texas Longhornsin entisen pelinrakentajan, Shannon Kelleyn kanssa.
Julianne McNamara
Julianne Lyn McNamara (s. 11. lokakuuta 1965 Flushing, New York) on entinen yhdysvaltalainen telinevoimistelija ja olympiavoittaja.
McNamara voitti Los Angelesin 1984 olympialaisissa kultaa nojapuilla tasapistein 19,950 kiinalaisen Ma Yanhongin kanssa, hopeaa joukkuekilpailussa ja permannolla (19,950 p) sekä sijoittui neljänneksi moniottelussa pistein 78,400 häviten romanialaiselle Simona Paucălle 0,275 pisteellä.
Ainoan MM-mitalinsa McNamara saavutti Moskovassa 1981 sijoittumalla nojapuilla jaetulle pronssimitalille.
There! I’ve Said It Again
There! I've Said It Again on Bobby Vintonin seitsemäs studioalbumi, joka julkaistiin tammikuussa 1964. 
Albumi saavutti 8:n sijan Billboard 200 -listalla. Albumilta julkaistiin kaksi singleä, "There! I've Said It Again" ja "My Heart Belongs to Only You". 
Albumit - Billboard (North America)
Singlet - Billboard (North America)
Bernard Parker
Bernard Melvin Parker (s. 16. maaliskuuta 1986 Boksburg, Etelä-Afrikka) on eteläafrikkalainen jalkapalloilija, joka edustaa serbialaista Punaista tähteä. 172 senttimetriä pitkän Parkerin pelipaikka on hyökkäyksessä tai keskikentällä hyökkäävässä roolissa.
Heinäkuussa 2009 Parker siirtyi edustamastaan Belgradin Punaisesta tähdestä Alankomaiden Eredivisienissä kaudella 2008-09 toiseksi sijoittuneeseen Twenteen. Twenteä valmentaa entinen Englannin jalkapallomaajoukkueen päävalmentaja Steve McClaren.
Parker edustaa Etelä-Afrikkaa 2009 Maanosaliittojen cupissa, jossa hän teki joukkueensa molemmat maalit 17. kesäkuuta 2009 pelatussa ottelussa Uutta-Seelantia vastaan. Hänet valittiin ottelun parhaaksi pelaajaksi.
Yrjö Ekqvist
Yrjö Rafael Ekqvist (10. marraskuuta 1898 Tammisaari – 20. marraskuuta 1973 Perniö) oli suomalainen keihäänheittäjä. Hän edusti Ekenäs IF:ää ja HIFK:ta.
Ekqvist sijoittui Pariisin olympialaisissa neljänneksi tuloksella 57,56. Hän edusti Suomea myös maaottelukilpailuissa. Ennätyksensä 65,33 hän heitti Turussa 14. syyskuuta 1924. Vain Jonni Myyrä oli aiemmin heittänyt keihästä pidemmälle.
Ekqvist saavutti Kalevan kisoissa keihäänheitossa kultaa 1923 ja 1924, hopeaa 1925 ja 1926 sekä pronssia 1918 ja 1922. Keihäänheiton kahden käden yhteistuloskilpailussa hän sai kultaa 1917, 1923 ja 1924 sekä hopeaa 1918 ja 1922.
Emäkkikasvit
Emäkkikasvit ("Fumariaceae") on "Ranunculales"-lahkoon kuuluva ruohokasvien heimo vanhassa Cronquistin luokittelujärjestelmässä sekä eräissä muissa vanhentuneissa luokitteluissa. Nykyään heimon suvut yleensä luokitellaan unikkokasveihin ("Papaveraceae") kuuluviksi, alaheimoon "Fumarioideae". Sukuja on luokittelutavasta riippuen 15–18 ja lajeja noin 530, joista suurin osa kasvaa pohjoisen pallonpuoliskon lauhkealla ja subtrooppisella vyöhykkeellä. Etelä-Afrikka on emäkkikasvien toinen keskeinen esiintymisalue. Euroopassa tavataan muutamia kymmeniä erilaisia emäkkikasvien lajeja.
Wael Gomaa
Wael Gomaa (, s. 3. elokuuta 1975 Al-Mahalla al-Kubra, Egypti) on egyptiläinen jalkapalloilija. Puolustajana pelaava Gomaa edustaa Egyptin valioliigassa pelaavaa Al-Ahlia.
Pellavamarkkinat
Pellavamarkkinat on Hämeenlinnassa Lammilla vuosittain kesäkuussa järjestettävä, nykyisin yksipäiväinen markkinatapahtuma. Vuonna 2010 Pellavamarkkinat järjestettiin 40. kerran. Parhaimmillaan kävijöitä on ollut yli kymmenentuhatta. Tapahtuma on muutamaa poikkeusvuotta lukuun ottamatta järjestetty Hakkalan koulun ympäristössä. Markkinat järjestää Lammin Lions Club. Lammin pellavamarkkinoilla on järjestetty juhannusviikkoa edeltävän viikon lauantaina. Markkinoilla on yleensä 5 000–10 000 kävijää, ja se on järjestetty vuonna 2010 jälleen kerran Hakkalan yläasteella. Pellavamarkkinat olivat viimeksi 19.6.2010.
Ensimmäiset Pellavamarkkinat järjestettiin 17.–18. heinäkuuta 1971.
Mohamed Shawky
Mohamed Shawky (, s. 15. lokakuuta 1981 Port Said, Egypti) on egyptiläinen jalkapalloilija, pelipaikaltaan puolustava keskikenttäpelaaja. Hän edustaa Englannin valioliigassa pelaavaa Middlesbroughta.
Shawky aloitti jalkapalloilun ammattilaisena Al-Masrin joukkueessa kaudella 2000–2001, josta hän siirtyi maansa suurseuraan Al-Ahliin vuonna 2003. Shawky voitti joukkueessa muun muassa kolmesti Afrikan Mestarien liigan vuosina 2001, 2005 ja 2006. Elokuussa 2007 hän allekirjoitti kolmen vuoden sopimuksen englantilaisseura Middlesbrough FC:n kanssa.
Yrityssaneeraus
Yrityssaneeraus eli velkasaneeraus on tuomioistuimen hyväksymä toimenpide, jolla tervehdytetään ylivelkaantuneen oikeushenkilön toiminta. Yrityssaneeraukseen hakeutuminen on usein vaihtoehto konkurssille. Yrityssaneeraukseen hakeudutaan kassavirtaongelmien ja rahoitusvaikeuksien vuoksi, jotta voidaan uudelleenneuvotella ja vähentää velkoja ja parantaa tai palauttaa likviditeetti, jotta oikeushenkilö voi jatkaa toimintaansa. Saneerausmenettelyn kohteena voi olla yksityinen elinkeinonharjoittaja, avoin yhtiö, kommandiittiyhtiö, osakeyhtiö, osuuskunta, asunto-osakeyhtiö tai taloudellista toimintaa harjoittava yhdistys.
Yrityssaneeraukseen voidaan hakeutua mikäli velallinen ei pysty suoriutumaan veloistaan eräpäivinä. Hakemus tehdään tuomioistuimeen ja hakijana voi toimia velallinen tai velkoja. Yrityssaneeraushakemus voidaan tehdä vaikka velkoja hakee velallista konkurssiin. Tuomioistuin voi keskeyttää konkurssihakemuksen käsittelyn sekä ulosoton väliaikaisesti. Tuomioistuimen ei tarvitse ottaa käsittelyyn puuttellista yrityssaneeraushakemusta. Yrityssaneeraukseen ei voi enää hakeutua mikäli velallinen on jo konkurssissa.
Saneeraushakemuksen tulee sisältää yhtiön tarkat taustatiedot, omistussuhteet, tilinpäätös, tuore välitilinpäätös, luettelo veloista ja varoista sekä tilintarkastajan lausunto maksukyvystä.
Yritykset hakeutuvat saneeraukseen usein liian myöhään.
Saneerausmenettely voidaan aloittaa mikäli siihen suostuu vähintään kaksi velkojaa, joiden yhteenlasketut saatavat edustavat vähintään viidennestä veloista. Mikäli kaikki yrityssaneerauksen edellytykset täyttyvät, tuomioistuin määrää yrityksen saneeraukseen. Hyväksytyssä saneerausohjelmassa velkojen takaisinmaksulle on luotu maksuohjelma ja velkojen kokonaismäärää saatetaan olla leikattu. Yrityssaneerauksesta tulee velalliselle merkintä kaupparekisteriin.
Tuomioistuin määrää saneerausmenettelyn alussa selvittäjän, jonka toimena on laatia selvitys velallisen varoista, veloista ja muista sitoumuksista sekä seikoista, joilla on vaikutusta velallisen taloudelliseen asemaan. Lisäksi tuomioistuimen on määrättävä velkojatoimikunta velkojien yhteiseksi edustajaksi, mikäli velkojia on monta.
Yrityssaneeraus päättyy viimeistään siinä vaiheessa kun maksuohjelman mukaiset maksut on suoritettu. Mikäli yrityssaneerauksen aikana velallinen ei pysy maksuohjelmassa, niin yrityssaneeraus voidaan keskeyttää. Tämä aiheuttaa yleensä nopeasti velallisen konkurssin.
Aloisia Brial
Aloisia Brial (k. 1972) oli Wallis ja Futunaan kuuluvan Uvean (Wallis) perinteisen kuningaskunnan kuningatar. Hän hallitsi vuosina 1953–1958.
Hänen edeltäjänsä oli Soane Toke ja seuraajansa Tomasi Kulimoetoke II.
Soane Toke
Soane Toke oli Wallis ja Futunaan kuuluvan Uvean (Wallis) perinteisen kuningaskunnan kuningas. Hän hallitsi ainoastaan yhden päivän vuonna 1953.
Hänen edeltäjänsä oli Kapeliele Tufele III ja seuraajansa Aloisia Brial.
Henk Norel
Henk Norel (s. 17. syyskuuta 1987, Gorinchem) on alankomaalainen koripalloilija. Hänen seurajoukkueenaan toimii tällä hetkellä DKV Joventut.
Norel aloitti pelaamisen Demon Astronauts Amsterdamin juniorijoukkueissa, joista hän siirtyi Joventut Badalonaan vuonna 2005. Häntä ei pidetty kuitenkaan vielä tarpeeksi kehittyneenä ACB:hen, joten hänet pistettiin pelaamaan CB Pratiin, joka pelasi Liga EBA:ssa. Kaudella 2006–2007 Norel pelasi yhden ruonkosarjapelin Joventutissa ennen kuin hänet myytiin takaisin lainalle Pratiin LEB Silveriin. Seuraavaksi kaudeksi Norel pääsi pelaamaan LEB Oroon CB Lucentum Alicanten paitaan.
Yhden kauden jälkeen Alicantessa Joventut päätti nostaa hänet edustusjoukkueeseen. Ensimmäisellä kokonaisella Joventut-kaudellaan Norel teki Euroliigassa 3,1 pistettä ja otti 2,2 levypalloa ottelua kohden. Hänen aggressiivinen pelitapansa takia hän muun muassa mursi nenänsä debyyttikautensa aikana, mutta nousi kotiyleisön suosikiksi.
Tuuleen kirjoitettu
Tuuleen kirjoitettu ("Written on the Wind") on vuonna 1956 ensi-iltansa saanut Douglas Sirkin ohjaama draamaelokuva. George Zuckermanin käsikirjoitus perustuu Robert Wilderin vuonna 1947 kirjoittamaan novelliin. Pääosissa ovat Rock Hudson, Lauren Bacall, Robert Stack ja Dorothy Malone. Elokuva kertoo seksin, vallan ja rahan yhteen punoutuneista siteistä. Dorothy Malone sai Oscar-palkinnon elokuvan sivuroolista ja lisäksi elokuva sai Oscar-ehdokkuudet tunnusmusiikistaan (säv. Victor Young ja san. Sammy Cahn) sekä miessivuosasta (Robert Stack).
"The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.
Tell Me Why
Tell Me Why on Bobby Vintonin kahdeksas studioalbumi, joka julkaistiin heinäkuussa 1964. 
Albumilla on yksi singlellä julkaistu kappale "Tell Me Why". Albumilla on coverversiot "Somewhere Along the Way," "When I Lost You," "Some of These Days," "Maybe You'll Be There", "If You Love Me (Really Love Me)" ja "I Wanna Be Loved".
Albumi - Billboard (North America)
Singlet - Billboard (North America)
Cimarron Strip
Cimarron Strip on yhdysvaltalainen western tv-ohjelma, jota esitettiin vuosina 1967–1968. Sarja lopetettiin huonojen arvostelujen takia ensimmäisen tuotantokauden jälkeen.
Sarja kertoo "The Indian Country"n liittovaltion sheriffistä Jim Crownista (Whitman), jonka tehtävä on pitää laki kurissa Kansas Terrorityn ja Indian Terrorityn välillä 1880-luvulla.
19 (kappale)
19 tai Nineteen, on brittiläisen musiikintekijä Paul Hardcastlen vuonna 1985 julkaisema kappale, joka on julkaistu Hardcastlen nimikkoalbumilla sekä omana singlenä. Kappale kertoo Vietnamin sodasta ja sodasta selvinneistä sotilaista. Kappaleen mukaan "sotilaan keski-ikä oli toisessa maailmansodassa 26 vuotta, Vietnamissa se oli 19".
Singlen B-puoli oli kappale ""Fly by Night"".
Single nousi Suomen virallisen listan sijalle 3.
Joensuu 1685
Joensuu 1685 on helsinkiläinen vuoden 2007 alusta toiminut rock-yhtye. Sen jäseniä ovat veljekset Markus Joensuu (rummut) ja Mikko Joensuu (laulu, kitara, Farfisa) sekä basisti Risto Joensuu (ei sukua).
Yhtyeen nimen ensimmäinen osa on selvä: se on yhtyeen kaikkien jäsenten sukunimi. Vuosiluku 1685 kaivettiin Mikon mukaan suoraan sukupuusta: "Alun perin lähti siitä, että numerot on siistejä, ja mitä enemmän numeroita, sitä siistimpää. Jossain vaiheessa tuntui, että olisi hyvä olla myös joku nimi, ja "Joensuu" sopi melko luontevasti." Sukututkimuksesta löytyi Isovihan aikaan vaikuttanut Peter Krook, joka oli syntynyt sukunimi-nimen jatkeeksi päätyneenä vuonna. Yhtyeen päämäärä kirkastui Risto Joensuun liityttyä veljesten entiseen "kitaravetoista rokkia soittaneeseen" yhtyeeseen. Kun tuo ryhmä oli muuntautunut aikansa, Joensuu 1685 eriytyi omaksi yksikökseen.
Joensuu 1685 julkaisi nimeään kantavan debyyttilevynsä syyskuussa 2008. Levyn yhtenä tuottajana toimi 22-Pistepirkkojen Asko Keränen, ja sen julkaisi Pistepirkkojen pyörittämä levy-yhtiö. Musiikkikriitikoilta tulleen vastaanoton perusteella kyseessä oli yksi vuoden merkittävimmistä kotimaisista indie-julkaisuista. Rumba-lehden kriitikot valitsivat levyn vuoden 2008 kotimaiseksi albumiksi. Lisäksi yhtye valittiin musiikkialan tärkeimmän vuosittaisen tapahtuman Musiikki & Median yhteydessä järjestettävän Lost In Music -festivaalin odotetuimmaksi artistiksi.
Studioalbumit
Singlet
Crossover (musiikki)
Crossover-termi liitetään yleensä päämerkityksessään musiikkiteoksiin tai musiikin esittäjiin, jotka on sijoitettu kahdelle tai useammalle erilaista musiikkimakua tai tyylilajia edustavalle levylistalla. Jos toisella listalla on yhdistettyjä tyylilajeja, kuten "Hot 100" -listalla, teosta ei pidetä crossoverina.
Joissakin yhteyksissä crossover-termi saattaa sisältää negatiivisia sivumerkityksiä viittaamalla musiikin omaleimaisten ominaispiirteiden sovittamiseen enemmän suurten kuuntelijajoukkojen makua miellyttäviksi.
Crossover -termillä on totuttu kuvaamaan artistia, joka on omaksunut musiikkiinsa voimakkaasti klassisia vaikutteita, mutta joiden musiikissa on pohjimmiltaan helposti lähestyttävä ja populaari sointi tai suurelle yleisölle helposti markkinoitavissa oleva muoto.
Kahlehditun Pyhän Pietarin katedraali
Kahlehditun Pyhän Pietarin katedraali () on vuonna 1845 käyttöön vihitty roomalaiskatolinen katedraali Cincinnatissa Ohiossa ja Cincinnatin roomalaiskatolisen arkkihiippakunnan tuomiokirkko. Se on ollut Kansallisessa historiallisten paikkojen rekisterissä vuodesta 1973.
Vuonna 1977 katedraalissa vieraili puolalainen arkkipiispa Karol Wojtyła, josta seuraavana vuonna tuli paavi Johannes Paavali II.
Saara Skyttä
Saara Eeva Maria Skyttä (s. 25. maaliskuuta 1987 Lieto) on suomalainen kestävyysjuoksija. Hän edustaa Liedon Parmaa ja häntä valmentaa Anne Skyttä.
Hän on edustanut Suomea kahdesti alle 20-vuotiaiden MM-kisoissa 3 000 metrin estejuoksussa. 13. heinäkuuta 2004 hän juoksi Grossetossa, Italiassa 11.21,11 ja 15. elokuuta 2006 hän juoksi Pekingissä, Kiinassa 10.39,56. Kummallakaan kerralla hän ei selviytynyt loppukilpailuun.
Hän on osallistunut myös Suomi–Ruotsi-maaotteluun kahdesti, vuosina 2006 ja 2007 ollen 3 000 metrin esteiden neljäs ja kolmas ajoilla 10.25,68 ja 10.29,83.
Kofola
Kofola on kolajuoma, jota valmistetaan Tšekissä. Sitä valmistaa "Kofola a.s." Juoma tuli myyntiin kommunistisessa Tšekkoslovakiassa vuonna 1962 hallinnon haluttua osoittaa, että länsimaisia Coca-Colan ja Pepsin kaltaisia tuotteita osataan valmistaa itsekin. Kofolan makua kuvataan niitä hieman kitkerämmäksi. Tuotteen kuuluisa mainoslause suomentuu ”On monenlaisia janoja, mutta vain yksi Kofola”.
Koko-teatteri
KokoTeatteri on vuonna 1997 perustettu vapaan kentän ammattiteatteri sekä Jazz Clubi, joita hallinnoi KokoTeatteri -yhdistys ry. Vuoden 2012 alusta KokoTeatterin toimitilat ovat olleet Hakaniemessa Svenska Gårdenissa.
Teatterilla on kolme vakinaista työntekijää, 50 jäsentä ja sen produktioissa vierailee vuosittain 30–40 freelanceteatterilaista. Se on vuoden 2008 alkuun mennessä tuottanut yli 70 ensi-iltaa. Esitykset ovat teatteria ja tanssia, joissa yhdistellään monia taiteenlajeja. Teatteri saa valtion harkinnanvaraista tukea. Lisäksi sitä tukevat Valtion Tanssitaidetoimikunta ja Helsingin kaupungin kulttuuriasiainkeskus. Se järjestää nimellä Olohuone yleisölle avoimia tilaisuuksia, joissa on muun muassa taiteilijatapaamisia ja keskusteluja.
Teatteri on perustettu sen taiteellisen johtajan, tanssija-koreografi-näyttelijä Anna Veijalaisen aloitteesta. Ensimmäisen toimintavuoden ensimmäinen esitys oli tanssiteatteriteos "Armon arpajaiset". Toiminta alkoi 1998 klubimuotoisena. Vuonna 2001 teatteri aloitti yhteistyön Q-teatterin Baltic Circle -festivaalin kanssa. Ylen TV1:n "Valopilkku"-ohjelma valitsi teatterin jo heti perustamisvuonna Vuoden Valopilkuksi. Sen toimitilat olivat vuodesta 2000 vuoden 2011 loppuun entisessä elokuvateatterissa Helsingin Kruununhaassa. Vuoden 2012 alussa yhdistys muutti Hakaniemeen uusiin tiloihin Svenska gårdeniin. Avajaisia vietettiin 3. helmikuuta 2012.
Teatterin kymmenvuotisjuhlanäytelmä oli virolaisen kirjailijan Andrus Kivirähkin kirjasta dramatisoitu "Riihiukko".
Koko Jazz Club on basisti Timo Hirvosen ja rumpali Jussi Lehtosen luotsaama livejazz-klubi.
Lavalla on käynyt Suomen merkittävimpiä jazz-kokoonpanoja ja -artisteja, kuten Severi Pyysalo, Marzi Nyman, Jukkis Uotila, Jussi Fredriksson, Kari Ikonen, Manu Dunkel, Pope Puolitaival ja Jussi Kannaste sekä kansainvälisiä artisteja kuten Tim Ries, Bernard Flowler, Jonathan Kreisberg, Billy Hart, Tim Hagans, Bob Moses ja Joey Calderazzo.
Koko Jazz Club muutti Unioninkadulta Hämeentielle vuodenvaihteessa 2011–2012.
Yhteistyössä Koko Jazz Clubin pääyhteistyökumppanit ovat Sibelius-Akatemia ja Eastway. Keväällä 2012 oli yhteistyössä tehtyjä konsertteja niin Sibelius Akatemian, kuin Metropoliankin kanssa. Koko Jazz Clubille myönnettiin vuonna 2018 Suomi-palkinto tunnustuksena merkittävästä taiteellisesta toiminnasta.
Mohamed Soliman
Mohamed Soliman Homos (, s. 1. tammikuuta 1979) on egyptiläinen jalkapalloilija, pelipaikaltaan keskikenttäpelaaja, Hän edustaa Egyptin valioliigassa pelaavaa Ismailia.
Erik Eriksson
Erik Gideon Eriksson (12. kesäkuuta 1897 Dragsfjärd – 21. toukokuuta 1975 Helsinki) oli suomalainen moukarinheittäjä. Hän edusti Kronohagens IF:ää ja HIFK:ta.
Eriksson sijoittui Pariisin olympialaisissa 1924 moukarinheitossa neljänneksi tuloksella 48,74. Pronssimitalisti Malcolm Nokes heitti 48,875. Amsterdamin olympialaisissa 1928 Eriksson sijoittui yhdeksänneksi heitettyään 46,22. Hän edusti Suomea myös maaottelutasolla. Ennätyksensä 50,76 hän heitti Kajaanissa 25. heinäkuuta 1931. Painonheitossa hän heitti parhaimmillaan tuloksen 10,34 Lahdessa 1924.
Eriksson saavutti Kalevan kisoissa moukarinheitossa kultaa 1919, 1921, 1922, 1923, 1924, 1927 ja 1928. Hopeaa hän sai 1918, 1929, 1930 ja 1931 sekä pronssia 1920. Painonheitossa hän voitti Suomen-mestaruuden 1923 ja 1924, sai SM-hopeaa 1919 ja 1921 sekä pronssia 1916, 1917 ja 1922.
Emma Millard
Emma Marie Elisabeth Millard (s. 10. elokuuta 1990 Toijala) on suomalainen aitajuoksija, jolla on myös Ison-Britannian kansalaisuus. Hän edustaa Toijalan Vauhtia ja hänen valmentajinaan toimivat Robin Millard ja Lawrence Johnson.
Alle 20-vuotiaiden MM-kisoissa 9. heinäkuuta 2008 Bydgoszczissa, Puolassa Millard juoksi 400 metrin aitajuoksussa ajan 60,13 s eikä selviytynyt finaaliin. Alle 20-vuotiaiden EM-kilpailussa Novi Sadissa 2009 Millard aitoi neljänneksi ajalla 58,52. Hän osallistui myös Suomi–Ruotsi-maaotteluun vuonna 2008, jolloin hän oli 400 metrin aitajuoksun neljäs ajalla 60,59 s.
Helsingin EM-kilpailuissa 2012 Millard karsiutui 400 metrin juoksun alkuerissä mutta teki uuden ennätyksensä 57,61 s jääden välieräpaikasta puoli sekuntia.
Hän on saavuttanut kahdeksan henkilökohtaista aikuisten SM-mitalia. Ensimmäisen kultamitalinsa hän sai Mustasaaressa 22. helmikuuta 2009, kun hän aitoi sisäradoilla harvoin juostun 400 metrin aitajuoksun voittoon epävirallisella sisäratojen maailmanennätyksellä 58,68 s.
Vuosi 2013 oli Millardille välivuosi, jonka aikana hän ei kilpaillut kertaakaan. Vuonna 2014 Millard on kilpaillut Yhdysvalloissa.
Jari Vanttaja
Jari Antero Vanttaja (s. 15. elokuuta 1986 Oulu) on suomalainen koripalloilija, joka edustaa kaudella 2014–15 Oulun NMKY:tä.
Vanttajan kasvattajaseura on Oulun NMKY, jonka juniorijoukkueissa hän pelasi aina vuoteen 2005 saakka. Suomen suurseuroista Vantaan Pussihukat ja Espoon Honka osoittivat kiinnostuksensa Vanttajaa kohtaan ja näistä kahdesta seurasta Vanttaja valitsi Hongan.
Ensimmäinen kausi SM-sarjassa ei kuitenkaan ollut paras mahdollinen, sillä hän kärsi jalkapöydän rasitusvammasta. Vanttaja siirtyi Suomesta Baylorin yliopistoon, jossa hän pelasi kahden kauden ajan. Vastuu ja peliaika olivat kuitenkin pieniä, joiden takia hän tuli takaisin Suomeen ja teki Team Componentan kanssa yhden vuoden sopimuksen. Yhden kauden jälkeen Karkkilassa Vanttaja siirtyi Namika Lahteen kahden vuoden sopimuksella. Lahden paidassa hän voitti Suomen mestaruuden kaudella 2008–09.
Streets of Nekala
Pahat Viinit esittää: Streets of Nekala on rap-artisti Hannibalin ensimmäinen sooloalbumi. Albumin julkaisi Joku Roti Records 25. maaliskuuta 2009. Albumilta julkaistiin tammikuussa 2009 näytekappaleet "Peruslätkää hasarinkiin", "Nyt ammutaan pankkiiri", "Erikoista" ja "Ruohikossa sihisee", joista jälkimmäisin on ilmaisladattavana Redrum-187 -sivustolla. Albumi sijoittui julkaisuviikollaan (14/2009) sijalle 36. Suomen virallisella listalla.
Oleg Bogomoloff
Oleg Bogomoloff (11. syyskuuta 1920 – 19. marraskuuta 1976) oli suomalainen jalkapalloilija ja jääkiekkoilija.
Tukimiehenä ja hyökkääjänä jalkapalloa pelannut Bogomoloff edusti koko uransa ajan 1938–1950 Kiffeniä mestaruussarjassa ja 1. divisioonassa. Hänen suurin saavutuksensa oli SM-pronssi 1949. Kaikkiaan Bogomoloff pelasi kahdeksan kauden aikana 107 pääsarjatason ottelua, joissa hän teki 27 maalia.
Jalkapallomaajoukkueessa Bogomoloff pelasi vuosina 1939–1948 kolme maaottelua.
Bogomoloff pelasi myös jääkiekkoa SM-sarjassa. Hän edusti Kiffeniä 1940–1946 ja Helsingfors Skridskoklubbia 1946–1951. Bogomoloff voitti Kiffenissä mestaruuden kausilla 1940–1941 ja 1942–1943.
Bogomoloff oli koulutukseltaan diplomiekonomi ja Juhava Oy:n toimitusjohtaja. Hän kuoli 56-vuotiaana sydänkohtaukseen lomamatkalla.
Carl-Magnus Ekman
Carl-Magnus Ekman (27. maaliskuuta 1938 – 8. kesäkuuta 2010) oli suomalainen jalkapalloilija.
Laitahyökkääjänä pelannut Ekman edusti koko uransa ajan 1954–1965 HIFK:ta mestaruussarjassa ja 1. divisioonassa. Hän voitti HIFK:ssa Suomen mestaruuden kausilla 1959 ja 1961. Kaikkiaan Ekman pelasi kahdeksan kauden aikana 140 pääsarjatason ottelua, joissa hän teki 31 maalia.
Maajoukkueessa Ekman pelasi vuosina 1958–1959 yhteensä 5 maaottelua, joissa hän teki yhden maalin.
Foundation for Research and Technology – Hellas
Foundation for Research and Technology – Hellas (FORTH) () on Kreikassa toimiva tutkimuskeskus, joka on maan kehitysministeriön valvoma. Tutkimuskeskus on perustettu vuonna 1983, ja se on nykyisin yksi Kreikan suurimmista. Tutkimuskeskus muodostuu seitsemästä eri tutkimusinstituutista, jotka sijaitsevat Iraklionissa, Rethymnonissa, Ioánninassa ja Patraksessa. Foundation for Research and Technology – Hellaksen pääpaikka on Iraklionissa Kreetan saarella. Siellä sijaitsevat myös keskeiset hallintotoimistot.
Foundation for Research and Technology – Hellas on keskittynyt enimmäkseen sosiaalisiin, taloudellisiin ja tieteellisiin alueisiin teknologiassaan ja tutkimuksessaan, kuten esimerkiksi molekyylibiologiaan, laseriin, tietoliikenteeseen, bioteknologiaan, mikroelektroniikkaan, robotteihin, materiaaleihin, tietojenkäsittelytieteeseen, sovellettuun matematiikkaan, lääketieteeseen sekä kulttuurillisiin ja historiallisiin tutkimuksiin.
Tuulipölytys
Tuulipölytys on kasvien lisääntymiseen liittyvä tapahtuma, jossa siitepöly kulkeutuu heteistä emille tuulen mukana.
Kaikki paljassiemeniset kasvit lisääntyvät tuulipölytyksen avulla. Koppisiemeniset kehittyivät myöhemmin, mutta vaikka eläinpölytystä pidetään tehokkaampana lisääntymistapana, on olemassa myös tuulipölytteisiä koppisiemenisiä kasveja, esimerkiksi kaikki heinäkasvit sekä monet lehtipuut.
Koska tuulipölytteisten kasvien ei tarvitse houkutella hyönteisiä tai muita pölyttäjiä, niiden kukat ovat yleensä pienet ja tuoksuttomat. Sen sijaan heteet roikkuvat niin, että tuuli varistaa niistä siitepölyä helposti.